recursal/SuperWikiNEXT-32B huggingface dataset:
**כף האלֶט** (באנגלית: **Cape Hallett**) הוא אזור נקי משלג (נווה מדבר אנטארקטי) בקצה הצפוני של חצי האי האלט על חוף ים רוס של ארץ ויקטוריה, מזרח אנטארקטיקה. 
כף אדייר נמצא במרחק 100 ק"מ צפונה. כף האלט נמצאת מצידו האחד של מפרץ אדיסטו למול כף כריסטי שמעברו האחר.

היסטוריה
--------

הר הרשל שברכס הרי האדמירליות, ינואר 2006, בתצפית מכף האלט
בשנת 1956, במהלך מבצע דיפ פריז II, נפגעה האוניה האמריקאית "אָרְנֶבּ" ממצוף קרח בכף האלט.

תחנת האלט
---------

בכף האלט שכן בסיס מדעי, תחנת האלט, שפעלה בשיתוף בין ארצות הברית וניו זילנד במהלך השנה הגאופיזית הבינלאומית 1957, והייתה מאוישת בקביעות עד 1964, כאשר פרצה במקום שרפה גדולה. לאחר זאת שימש המקום כבסיס קיצי בלבד עד 1973. בשלב זה עובר האתר ניקוי סביבתי באמצעות הרחקת חומרים מסוכנים: דלק ושמן, שאוחסנו במספר מיכלים גדולים. מדובר במיזם מתמשך, שלהשלמתו יידרשו שנים אחדות.

אזור אנטארקטי מוגן מיוחד
------------------------

אזור של 740 דונם הוא אזור אנטארקטי מוגן מיוחד, הנמצא תחת צו הגנה מיוחד של הברית האנטארקטית מס' 106, משום שהוא מכיל בתי גידול למבחר עשיר ומגוון של קהילות צמחים, שהן הדוגמאות הרחבות והמייצגות ביותר המוכרות בקצה הצפוני של שיפוע קו הרוחב של ארץ ויקטוריה וים רוס. סקרים תיעדו 18 מינים של חזזית וחמישה מינים של טחבי עלים, ובראשם Bryum subrotundifolium. בעלי החיים במקום כוללים מושבות גידול של ציפורי חמסן דרומי של הקוטב הדרומי ופינגווין אדלי, וכן אקרית וקפזנבאים.

מושבת פינגווין אדלי
-------------------

מושבת פיגוויני אדלי גדולה מצויה בלשון היבשה סיבי הוק בצידו המערבי של כף האלט. ההיסטוריה של השפעת האדם על המושבה בתקופה שבה נמצאו שם עובדי תחנת האלט, וסגירת התחנה בהמשך, יחד עם זמינותם של נתונים היסטוריים מהימנים על גודל אוכלוסיית המושבה, עושים את האתר לייחודי ואידיאלי לחקר השפעותיהן של הפרעות משמעותיות למערכת האקולוגית וההתאוששות מהן.

קישורים חיצוניים
----------------

ויקישיתוף מדיה וקבצים בנושא **כף האלט** בוויקישיתוף
* כף האלט באתר הסקר הגאולוגי של ארצות הברית
* כף האלט בגאזט האנטארקטי SCAR של ממשלת אוסטרליה
* מפת אזור כף כריסטי וכף האלט
* תצלום כף האלט מכף כריסטי באתר ממשלת ניו זילנד

הערות שוליים
------------

1. ↑  Cape Hallett, Northern Victoria Land, Ross Sea, Management Plan for Antarctic Specially Protected Area No. 106: Measure 1, Antarctic Treaty Secretariat, 2002.

| אזורים אנטארקטיים מוגנים מיוחדים |
| --- |
| ארץ המלכה אליזבת | עמק דייוויס • אגם פורלידס | מפלי הדם |
| ארץ המלכה מוד | עמק יוקידורי |
| אדמת מק. רוברטסון | מונולית מוריי • מונולית סקאלין • איי רוקרי |
| ארץ הנסיכה אליזבת | מפרץ אמאנדה • הר הארדינג • חצי האי מיול |
| ארץ המלכה מרי | האי האסוול |
| ארץ וילקס | האי ארדרי • האי פרייזר • חצי האי קלארק |
| ארץ אדלי | האי ברנרד • נונאטאק בן דוקטור |
| ארץ ג'ורג' החמישי | בקתות מוסון |
| ארץ ויקטוריה | כף אדייר • עמק בארוויק • עמק בולהאם • כף האלט |
| ים רוס | רמת ארייבאל • כף קרוזייר |
| ארץ פאלמר | אגם אבליישן • נקודת אבליישן • עמק אבליישן • הר מוניק • הר מרטין |
| ארץ גרהאם | נקודת ביסקו |
| איי שטלנד הדרומיים | חצי האי ביירז • נקודת הרמוני • ליונז ראמפ • מפרץ אדמירליטי • כף שירף |

|  |  |
| --- | --- |
| בקרת זהויות עריכת הנתון בוויקינתונים | 
* NARA: 10037503

 |
**יעקב פרנקל** (ברוסית: **Яков Ильич Френкель**;‏ 29 בינואר 1894, רוסטוב על דון – 23 בינואר 1952, לנינגרד) היה פיזיקאי רוסי סובייטי ממוצא יהודי.

ביוגרפיה
--------

יעקב פרנקל נולד למשפחה יהודית ברוסטוב על דון. בשנת 1912, עוד בהיותו תלמיד בית ספר הוא כתב מאמר על השדה המגנטי של כדור הארץ. אברם יופה ראה את העבודה והוסיף לה הערות. זו הייתה תחילתו של שיתוף פעולה בין הפיזיקאים שנמשך שנים רבות. בשנת 1913 פרנקל החל לימודי פיזיקה באוניברסיטת סנקט פטרבורג. עם סיים לימודיו בשנת 1916-1917 החל בהכשרה למשרת הוראה ומחקר בפקולטה לפיזיקה באוניברסיטה.

בשנת 1920 התחתן עם שרה איסקובונה ונולדו להם שני בנים שהיו לפרופסורים לפיזיקה בעצמם.

החל משנת 1922 פרסם מדי שנה ספר חדש. הוא כתב ספר לימוד ראשון בפיזיקה תאורטית בשפה הרוסית, ודורות של פיזיקאים רוסים התחנכו על ספריו. בשנת 1929 הוא נבחר לחבר בהתכתבות של האקדמיה הסובייטית למדעים.

בשנת 1926 פרנקל כתב ספר על מחקריו בתחום פגמים בגבישים. בשנים 1931 ו-1936 הוא פרסם תוצאות עבודתו בהקשר לאקסיטונים.

בשנת 1930 פרנקל נסע לאוניברסיטת מינסוטה ולימד שם במשך שנה. בשנת 1938 הוא גילה את אפקט פול פרנקל שנקרא על שמו.

בשנות ה-40 של המאה ה-20 לימד במכון למכניקה מדויקת ואופטיקה(אנ') בלנינגרד ומונה לפרופסור בשנת 1947.

במשך שנים הוא סבל ממחלת לב ממנה נפטר בשנת 1952.

קישורים חיצוניים
----------------

ויקישיתוף מדיה וקבצים בנושא **יעקב פרנקל** בוויקישיתוף

* יעקב פרנקל, באתר MacTutor (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007276841405171
* BnF: cb12559160n (data)
* GND: 119343754
* ISNI: 0000 0001 0890 0175
* LCCN: n85288849
* NDL: 00440145
* NKC: xx0036602
* NTA: 070492328
* SNAC: w6156w4p
* SUDOC: 083325751
* VIAF: 39492905
* WorldCat: lccn-n85288849

 |
**רינגולד וילמר לרדנר** (באנגלית: **Ringgold Wilmer "Ring" Lardner**; ‏3 במרץ 1885 – 25 בספטמבר 1933) היה בעל טור ועיתונאי ספורט וסופר אמריקאי, אשר ידוע בעיקר בעקבות הסיפורים הקצרים הסאטירים שכתב.

ביוגרפיה
--------

לרדנר נולד בנילס, מישיגן, בשנת 1885, בן זקונים למשפחה אמידה.

התחיל את כתיבתו העיתונאית כעיתונאי ספורט בעיתונים קטנים ברחבי ארצות הברית בשנת 1905, בנוסף סיקר את מלחמת העולם הראשונה ככתב פוליטי בשיקגו טריביון, וכתב סיפורים קצרים בנוסף שהתפרסמו. בשנת 1916 הוציא את ספרו המצליח הראשון, You Know Me Al, רומן מכתבים שעוסק בשחקן בייסבול.
כתב מחזות רבים, אחד מהם אף הוצג בברודוויי והוסרט, Elmer The Great. בנוסף כתב מערכונים עבור שיגיונות זיגפלד.
הסרט אלוף, שזכה בפרס אוסקר לעריכה הטובה ביותר לשנת 1949, מבוסס על סיפור קצר שלו.
ספריו פורסמו על ידי מקסוול פרקינס, זכה להוקרה רבה מסופרים ידועים כמו וירג'יניה וולף, ארנסט המינגוויי, סקוט פיצג'רלד. בעקבות חברותו עם פיצג'רלד, הוא שימש השראה לדמות אייב נורת' ברומן האחרון שלו ענוג הוא הלילה.

התחתן עם אליס אבוט, היה אבא לארבעה ילדים, בנו רינג לרדנר הבן היה תסריטאי שזכה באוסקר על התסריט לסרט מ.א.ש.

מת בשנת 1933, כשהיה 48 בן מהתקף לב מסיבוכים של שחפת.

לקריאה נוספת
------------

* **תספורת והרפתקאות אחרות**, תרגום - יהונתן דיין, הוצאת שבע נשמות, 2017. ספרו היחיד שתורגם לעברית.

קישורים חיצוניים
----------------

ויקישיתוף מדיה וקבצים בנושא **רינג לרדנר** בוויקישיתוף
* רינג לרדנר, באתר אנציקלופדיה בריטניקה (באנגלית)
* כתבי רינג לרדנר בפרויקט גוטנברג (באנגלית)
* רינג לרדנר, באתר "Find a Grave" (באנגלית)
* רינג לרדנר (1885-1933), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007276688705171
* BIBSYS: 90143917
* BNE: XX1003969
* BnF: cb126184419 (data)
* CiNii: DA01962467
* GND: 11864033X
* ISNI: 0000 0001 1020 0821
* LCCN: n79023324
* LNB: 000094291
* MusicBrainz: c4140c61-f2a4-49db-a5f7-ffcf09edff93
* NDL: 00446897
* NKC: xx0004347
* NLA: 35291874
* NLK: KAC202003478
* NSK: 000060138
* NTA: 068346247
* RERO: 02-A000102675
* SNAC: w63200jm
* SUDOC: 053423798
* Trove: 900133
* VIAF: 2592704
* WorldCat: lccn-n79023324

 |
**אנדי ואן דר מיידה** (בהולנדית: **Andy van der Meyde**; נולד ב-30 בספטמבר 1979) הוא כדורגלן עבר הולנדי, ששיחק כקשר התקפי. היה שחקן כנף ימין עם יכולת לשחק כקשר כנף גם בשמאל.

קריירת מועדונים
---------------

הוא החל את קריירת הכדורגל כאשר חתם כשחקן נוער בקבוצת האקדמיה של אייאקס אמסטרדם ההולנדית וערך את הופעת הבכורה בגיל 18 בקבוצה הבוגרת, בניצחון 0–1 על טוונטה אנסחדה ב-12 בנובמבר 1997. בשנת 1999, עבר לשחק בהרכב הראשון כמושאל אצל טוונטה. ואן דר מיידה פתח במדי טוונטה 32 פעמים מתוך 34 מחזורים בליגה ההולנדית הראשונה וכן כבש צמד שערים.
לאחר מכן שב בעונת 2000/01 לאייאקס, שם ערך 86 הופעות בליגה הבכירה במשך שלוש עונות ושותף גם במשחקי ליגת האלופות.

בשנת 2003, לאחר שכבש 11 שערים במשך העונה, נרכש על ידי מועדון הכדורגל אינטר מילאנו בסכום של 4 מיליון אירו. הוא ערך 15 הופעות במדי הקבוצה באותה עונה.

לאחר 29 הופעות בשתי עונות במדי אינטר בעונת 2004/05, הוא שוחרר מהקבוצה. לאחר שמועות רבות באשר לעתידו המקצועי, והתעניינות של מונקו וטוטנהאם הוטספר, סיכם ב-31 באוגוסט 2005 במועדון האנגלי אברטון תמורת 2 מיליון אירו.

בקיץ 2006, היה מוטל בספק עתידו בקבוצה, כאשר ערך רק 11 הופעות בעונתו הראשונה במדיה, בנוסף לטענת כלפיו על נטייה לשתיית אלכוהול ופציעות מרובות. הוא הכחיש כל קשר לטיעונים והודיע ביוני 2006 כי הוא מעוניין להמשיך באברטון עונה נוספת והצהיר על אהבתו לכדורגל האנגלי.
ב-18 באוגוסט, ואן דר מיידה הושעה בעקבות "התנהגות בלתי הולמת" לאחר שלא נכח במספר ימי אימון ונקנס ב-50,000 אירו.

במרץ 2010 עבר לתקופה קצרה לשחק בשורותיה של פ.ס.וו. איינדהובן ההולנדית. ב-23 באפריל ערך את הופעת הבכורה בניצחון 0–3 במשחק הידידות מול ונלו.
בסוף חודש פברואר 2011, כשהוא בן 31, הודיע על פרישה מכדורגל. הוא חזר בו בחודש דצמבר והצטרף לקבוצת WKE מהליגה השלישית בהולנד עד לסיום העונה, בה פרש סופית מכדורגל.

נבחרת הולנד
-----------

בשנת 2000, הוזמן לסגל נבחרת הולנד בכדורגל על ידי המאמן דיק אדבוקאט. הוא ערך את הופעת הבכורה במדים הלאומיים במשחק מול נבחרת ארצות הברית בכדורגל במאי 2002 שהסתיים בניצחון 0–2.

בקיץ 2004, הגיע עם הנבחרת לחצי גמר יורו 2004, שם הפסידה הנבחרת לפורטוגל.
לאחר הטורניר, נבחר מרקו ואן באסטן לאימון הנבחרת וזה לא זימן את ואן דר מיידה לסגל הבכיר.

חיים אישיים
-----------

ואן דר מיידה מתגורר באמסטרדם, הוא גרוש ולו שתי ילדות. בנובמבר 2012 קיים סדרה של ראיונות בהם התוודה כי במהלך הקריירה שלו בתור כדורגלן הייתה לו בעיה של אלכוהוליזם. בזמן שהיה שחקן באברטון הוא הצטרף לתוכנית גמילה של שישה חודשים שלא צלחה ואחריה חזר לאלכוהוליזם.

קישורים חיצוניים
----------------

ויקישיתוף מדיה וקבצים בנושא **אנדי ואן דר מיידה** בוויקישיתוף

* פרופיל, באתר Transfermarkt
* פרופיל, באתר National Football Teams
* פרופיל, באתר FootballDatabase.eu

| **נבחרת הולנד – יורו 2004** |
| --- |
| 1 ואן דר סאר • 
2 רייזיחר • 
3 סטאם • 
4 בומה • 
5 ואן ברונקהורסט • 
6 קוקו • 
7 ואן דר מיידה • 
8 דווידס • 
9 קלייברט • 
10 ואן ניסטלרוי • 
11 ואן דר וארט • 
12 מקאיי •
13 וסטרוולד • 
14 סניידר •
15 דה בור •
16 אוברמארס •
17 ואן הוידונק •
18 הייטינחה •
19 רובן •
20 סידורף •
21 בוסוולט •
22 זנדן •
23 ווטרויס •
מאמן: אדבוקאט | הולנדהולנד |
**רין טין טין** (אנגלית: **Rin Tin Tin** ובשנות ה-20 וה-30 Rin-Tin-Tin) היה שם שניתן למספר כלבי רועה גרמני אשר הופיעו בסרטי קולנוע וטלוויזיה.

הכלב הראשון שנשא שם זה (הופיע בין התאריכים 10 בספטמבר 1918 (משוער) - 10 באוגוסט 1932), נמצא כגור במכלאת כלבים בצרפת על ידי חייל אמריקאי, לי דאנקן, בשלהי מלחמת העולם הראשונה. הכלב שב עם בעליו בסוף המלחמה לביתו בלוס אנג'לס, קליפורניה. הוא זכה לכינוי רינטי (Rinty) ואומן לבצע תעלולים שונים, ביניהם הוא היה יכול לזנק למרחק של למעלה מ-3.5 מטר. רין טין טין לכד את תשומת לבו של מפיק הסרטים צ'ארלס ג'ונס בתצוגת כלבים וזה שילם לדנקן תמורת הסכמתו להנציח את הכלב בסרט. 

פריצת הדרך הגדולה של רין טין טין הייתה כאשר מילא את מקומו של זאב מרדן בסרט The Man From Hell's River בשנת 1922. מאז מילא את תפקיד הזאב בסרטים רבים, אף שמעולם לא נראה כזאב. בשנת 1923 כיכב לראשונה בסרט Where The North Begins לצידה של השחקנית קלייר אדמס. הסרט היה ללהיט ויש אף שטוענים כי הציל את האחים וורנר מפשיטת רגל. באותה שנה כיכב אף בסרט Shadows of the North. בשנת 1925 בסרט Clash of the Wolves, בשנת 1927 A Dog of the Regiment, בשנת 1929 Tiger Rose ובשנת 1931 The Lightning Warrior. הצלחתו של רין טין טין אצל האחים וורנר הולידה מספר חיקויים באולפני סרטים אחרים.

החל משנת 1930 ועד לשנת 1955 שודרו שלוש סדרות של תסכיתי רדיו על רין טין טין בארצות הברית. עד לשנת 1932 נשמעו ברדיו נביחותיו של רין טין טין המקורי. עם מותו, בשנת 1932 (על פי הסיפור בהוליווד מת בזרועותיה של כוכבת הסרטים ג'ין הארלו), דאג בעליו להטיסו בחזרה לצרפת לקבורה בבית הקברות המפורסם לכלבים בפרברי פריז Cimetière des Chiens. שמו של רין טין טין הונצח בשדרת הכוכבים של הוליווד. בתקופתו נחשבה התנהגותו של רין טין טין לאמינה ומוערכת ביחס לכלבים אחרים שהשתתפו בסרטים, עם זאת כלבים המופיעים בסרטים חדשים יותר מופיעים בצורה אמינה הרבה יותר בזכות התקדמות שיטות האילוף.

בשנות ה-30, 40 ו-50 של המאה ה-20 הופיעו שני כלבים נוספים בשם רין טין טין בסרטים שונים, אף שמראם היה שונה מזה של הכלב הכוכב המקורי.

### בתרבות

* רין טין טין מוזכר בשירו של אהוד מנור "ימים של קולנוע" שהלחין שמוליק קראוס ובוצע על ידי ההרכב "הטוב, הרע והנערה", שכלל את בני אמדורסקי, ישראל גוריון וג'וזי כץ.

קישורים חיצוניים
----------------

ויקישיתוף מדיה וקבצים בנושא **רין טין טין** בוויקישיתוף
* רין טין טין, במסד הנתונים הקולנועיים IMDb (באנגלית)
* רין טין טין, באתר "Find a Grave" (באנגלית)
* רין טין טין, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007404024005171
* BnF: cb146974441 (data)
* GND: 1181895960
* ISNI: 0000 0004 1853 8888
* LCCN: no2013075415
* VIAF: 107603268
* WorldCat: lccn-no2013075415

 |
כמה עשרות מ-86 הכרכים של המילון האנציקלופדי ברוקהאוס ואפרון
**איליה אברמוביץ' אֶפְרוֹן** (**יֶפרון**; ברוסית: **Илья́ Абра́мович Ефро́н**;‏ 1847, וילנה – 19 באפריל 1917 פטרוגרד) היה איש עסקים יהודי רוסי, אחד מהמדפיסים והמוציאים לאור הבולטים ברוסיה שלפני המהפכה.

חייו
----

אביו, אברהם אפרון (אפרן; 1820–1904), בן וילנה, נצר לשושלת רבנים מאִיוֶונֶץ (אִיוֶונֶצֶר) היה סוחר יהודי, אזרח שזכה לזכויות הצאר, וחוקר תלמוד, מחבר "ספר מקור ההלכות והדינים" (וילנה, 1901).
אמו, טאובה (טויבה) וילנר, הייתה נינתו של רבי אליהו, הגאון מווילנה, שעל שמו נקרא (אליהו-איליה).

קיבל חינוך יהודי בביתו, בהדרכתו של אביו. עבר את בחינות הבגרות וקיבל תעודת בגרות מגימנסיית לומז'ה, ואחר כך למד בבית הספר הגבוה בוורשה (Szkoła Główna Warszawska).

בשנת 1880 רכש אפרון בית דפוס בעיר פטרבורג. בשנת 1899 ייסד בשיתוף עם הוצאת הספרים הגרמנית "פ' א' ברוקהאוס" (F. A. Brockhaus) את ההוצאה לאור "פ' א' ברוקהאוס – א' א' אפרון" (Ф. А. Брокгауз — И. А. Ефрон), אשר הייתה זו שהפיקה כמעט את כל האנציקלופדיות בשפה הרוסית בזמנו:

* המילון האנציקלופדי ברוקהאוס ואפרון (Энциклопедический словарь Брокгауза и Ефрона) – המילון האנציקלופדי הגדול (Большой энциклопедический словарь), ב-86 כרכים (1890–1907): תפארת ההוצאה; הופק ביוזמתו של אפרון, שהחליט לייצר מילון אנציקלופדי על בסיס "לקסיקון השיחה" של ברוקהאוס. בכתיבת ערכי המילון לקחו חלק יותר מ-700 כותבים, בהם מהבולטים שבאינטליגנציה הרוסית של סוף המאה.
* המילון האנציקלופדי הקטן (מהדורה ראשונה ב-3 כרכים, 1899–1902; מהדורה שנייה ב-2 כרכים, 1907–1909).
* המילון האנציקלופדי החדש (Новый энциклопедический словарь) ב-48 כרכים, שמתוכם ראו אור רק 29 (1911–1916; המילון נפסק במילה "Отто" ("אוטו")).
* האנציקלופדיה היהודית (ייברסקיה אנציקלופדיה), ב-16 כרכים (1906–1913).

בנוסף לאנציקלופדיות הללו ראו אור בהוצאה סדרות הספרים "הספרייה המדעית", ב-18 כרכים; "הספרייה לידע תעשייתי"; "האנציקלופדיה לרפואה מעשית", ב-5 כרכים; "ספריית הסופרים הגדולים", ב-20 כרכים, שכללה אסופה שלמה של כתבי שילר, שייקספיר, ביירון, פושקין, מולייר ואחרים); "היסטוריה כללית של תרבות אירופה", ב-7 כרכים; "היסטוריה של אירופה לפי תקופות ומדינות"; וכן מילון רגיל.

משנת 1907 היה חבר בחברה לפרסומים מדעיים יהודיים (Общества научных еврейских изданий).

איליה אברמוביץ' אפרון נפטר בשנת 1917.

ב-1930 נסגר בית ההוצאה.

קישורים חיצוניים
----------------

* איליה אפרון, במהדורת האינטרנט של האנציקלופדיה היהודית בשפה הרוסית (ברוסית)

הערות שוליים
------------

1. ↑  מהדורה נוספת של הספר; ערך באנציקלופדיה היהודית (ייברסקיה אנציקלופדיה) (ברוסית), וראו פרטים נוספים בפרקי גנאלוגיה של משפחת אפרון (באנגלית).

|  |  |
| --- | --- |
| בקרת זהויות עריכת הנתון בוויקינתונים | 
* GND: 130612065
* ISNI: 0000 0001 0976 0557
* LCCN: no2006089428
* NLP: A20509777
* NTA: 26411101X
* SUDOC: 122180437
* VIAF: 57724623
* WorldCat: lccn-no2006089428

 |
**יוז'ף שוראני** (במקור **שוורץ**, בהונגרית: **Surányi József**; פשט, 12 בדצמבר 1861 – בודפשט, 17 ביולי 1918) היה עיתונאי יהודי-הונגרי. הבעלים, העורך והמו"ל של העיתון פשטי נפלו (Pesti Napló), כלומר "היומן של פשט", שהיה יומון פוליטי חשוב בהונגריה, שיצא לאור בין מרץ 1850 לבין אוקטובר 1939.

ביוגרפיה
--------

יוז'ף שוורץ נולד במשפחה יהודית כבנם של קלמן שוורץ (יליד 1835) ושל קרולינה קראוס. אֶחיו: בלה ומיקולוש, יחד איתו שינו שלושתם את שמם לשוראני; אחותם רגינה נישאה לדיולה אגר ונשאה את שם בעלה. לאחר שיוז'ף סיים את לימודיו בתיכון, עבר ללמוד באקדמיה למסחר בפשט. בשנת 1881 יצא לסיור לימודי עסקים וכלכלה של שלוש שנים מחוץ להונגריה. בשנת 1887 הקים חברת סחר (יצוא-יבוא) בשם יוז'ף שוורץ ושות' והיה לו חלק גם במפעל הגומי ובסחר שהיה מוכר בשם ארנה שוטולה. כמו אחיו, הוא היה אחד מבעלי המניות של "טחנת הקמח גיזלה בע"מ". בנוסף לפעילותו הכלכלית והיזמית עסק שוראני גם בספרות ובעיתונות. הוא כתב מאמרים ל"עיתון הלאומי" (Nemzeti Ujság) ולכמה עיתונים וכתבי עת אחרים. תחת בדוי של הנס הארדינג פרסם בגרמנית קובץ שירים (לייפציג, 1888).

בשנת 1901 השתלט על היומון הוותיק פשטי נפלו, הפך לעורך הראשי של העיתון ולנשיא המנהל של חברת פשטי נפלו בע"מ. הוא הפך את העיתון מהסגנון הישן לעיתון מודרני עם שירות חדשות טוב. בפשטי נפלו פרץ בשנת 1911 שביתת העיתונאים הראשונה והיחידה לזמן רב שהסתיימה בהצלחת העיתונאים: שוראני הסכים להעלאת השכר המבוקשת. שנה קודם לכן פיטר יוז'ף שוראני את אנדור מיקלוש, ראש הדסק הכלכלי בעיתון. מיקלוש הקים עיתון משלו, האשט, ויצר את המתחרה לפשטי נפלו. לאחר הפיטורים החלה התדיינות משפטית בין שני הבעלים, אך חשיפת סודות מסחריים לא היה באינטרס של אף צד. בספטמבר 1912 משך אנדור מיקלוש את התביעה, והצדדים הביעו בפומבי "חרטה הכנה" על ההאשמות ההדדיות.

במהלך מלחמת העולם הראשונה ההוצאה לאור של העיתונים זכתה להצלחה כלכלית גדולה, אולם בשנת 1917 נפרד יוז'ף שוראני מהעיתון מכיוון שקיבל הצעה אטרקטיבית באופן בלתי צפוי מלאיוש הטווני. למחלת הלב הייתה חלק מכריע בהחלטה שלו וכן העובדה שבנו נפל בחזית. את השנה האחרונה לחייו בילה בפרישה לגמלאות.

עבודותיו
--------

* Aus jungen Tagen, Gedichte. לייפציג, 1888. (בשם הבדוי "האנס הרדינג". מעטפה: בודפשט, 1888)
* נתונים עבור אזור המכס האוטונומי. פרסום ב"פשטי נפלו". בודפשט (1905)

לקריאה נוספת
------------

* חייהם ועבודותיהם של סופרים הונגרים Szinnyei József: *Magyar írók élete és munkái XIII. (Steiner–Télfy)* 1909
* לקסיקון ביוגרפי הונגרי *Magyar életrajzi lexikon II. (L–Z).* Főszerk. Kenyeres Ágnes. Budapest: Akadémiai. 1969
* לקסיקון יהודי הונגרי. יוז'ף שוראני *Magyar zsidó lexikon*. Szerk. Ujvári Péter. Budapest: Magyar Zsidó Lexikon. 1929. 820. o.
* טייקוני עיתונות הונגרים Lengyel Géza. *Magyar újságmágnások*. Lengyel Géza. *Magyar újságmágnások*. Irodalomtörténeti füzetek 41. szám
* חברת מניות משפחתית בתחילת המאה ה-19 Klement Judit (2000). Egy családi részvénytársaság a századelőn – Gizella Gőzmalom Rt. 1905-1917

הערות שוליים
------------

1. ↑  "Születési bejegyzése a pesti neológ izraelita hitközség születési akv. 897/1861. folyószáma alatt".
2. ↑  Lengyel Géza i. m. 40. 62. oldal.
3. ↑  Klement Judit i. m. 68. oldal.
**אגם האצ'ירו** (ביפנית: 八郎潟 או 八郎湖) הוא אגם באי הונשו שביפן. זוהי הנקודה הנמוכה ביותר ביפן, בגובה של 4 מ' מתחת לפני הים.

האגם שוכן במחוז אקיטה שבחבל טוהוקו. מקור שמו של האגם הוא באגדה, שלפיה אדם בשם האצ'ירו שנהפך לדרקון בחר באגם כביתו לאחר נדודים רבים. בשלב מאוחר יותר הוא נמשך לאישה שבבעלותה היה אגם טזאווה, אגם נוסף במחוז, ועבר לגור איתה. בשל כך האגם נעשה רדוד יותר.

בעבר היה האגם השני בגודלו ביפן, לאחר אגם ביווה, אולם בשנת 1957 החל ייבוש נרחב של האגם לצורך גידולים חקלאיים, ושבע שנים לאחר מכן הוקם על השטח שיובש הכפר אוגטה. שטח האגם שנותר הוא 48.3 קמ"ר. יש הרואים בייבוש האגם טעות, לאור עודף האורז שנצפה זמן קצר לאחר סיום הייבוש. אחרים מבכים את אובדן שטחי המים.

תעשיית הדיג של צדפות שיג'ימי (סוג של צדפות מנעול) באגם שגשגה בעבר, אולם לאחר שהמים הפכו פחות עכורים היא פחתה בהיקפה. כיום, דיג של דגים מסוג Micropterus מושך תיירים מחוץ למחוז.

קישורים חיצוניים
----------------

ויקישיתוף מדיה וקבצים בנושא **אגם האצ'ירו** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00645154
* VIAF: 255515914
* WorldCat: viaf-255515914

 |
**רפאל מאירון** (1927 - 11 בדצמבר 2008) היה אתלט ישראלי, אלוף ישראל (1953 ו-1955), שיאן ישראל, ובעל מדליית ארד מהמכביה הרביעית (1953) ביידוי פטיש ובעל מדליית ארד מהמכביה השלישית (1950) בזריקת דיסקוס.

ביוגרפיה
--------

מאירון נולד בלטביה, בנם של דוד ורשל מאירסון.

### שיאן ישראל

באליפות הפועל שנערכה ביוני 1950 קבע מאירון ביידוי פטיש שיא הפועל חדש של 33.0 מטר,, שיפור לשיאו של אברוצקי מכפר סבא (30.81 מטר). שיא זה החזיק מעמד שבעה חודשים ונשבר על ידי פנחס פולונסקי (34.91 מטר).

בתחרויות האתלטיקה של המכביה השלישית שנערכו בשנת 1950 זכה מאירון בשתי מדליות, כסף וארד. מדליית כסף, ביידוי פטיש בתוצאה של 32.33 מטר, אחרי פנחס פולונסקי (32.96 מטר) ולפני לוי מבלגיה (30.13 מטר). מדליית ארד, בזריקת דיסקוס בתוצאה של 34.78 מטר, אחרי סטן למפרט מארצות הברית (36.59 מטר) ומרקוס מדרום אפריקה (36.23 מטר).

בתחרות שנערכה במרץ 1951 ניצח מאירון בזריקת דיסקוס בתוצאה של 36.62 מטר, לפני דב זעירא מחיפה (35.37 מטר) וסיים שני ביידוי פטיש בתוצאה של 36.58 מטר, אחרי פנחס פולונסקי שקבע שיא ישראלי חדש של 41.80 מטר.

בתחרות שנערכה בתל אביב באפריל 1952 קבע מאירון ביידוי פטיש שיא אישי חדש של 42.00 מטר, לפני פנחס פולונסקי 41.05 מטר.

### אלוף ישראל

באליפות ישראל שנערכה ביולי 1953 זכה מאירון במדליית זהב ביידוי פטיש בתוצאה של 39.30 מטר, לפני יריבו המושבע לענף פנחס פולונסקי (37.80 מטר).

בתחרויות האתלטיקה של המכביה הרביעית שנערכו בשנת 1953 זכה מאירון במדליית ארד, ביידוי פטיש בתוצאה של 1.18 מטר, אחרי מרטין אנגל (49.87 מטר) וציטרון (47.72 מטר), שניהם מארצות הברית.

באליפות ישראל באתלטיקה שנערכה בתל אביב ביוני 1955 זכה מאירון במדליית זהב ביידוי פטיש בתוצאה של 38.76 מטר, לפני רבינוביץ' מברית מכבים עתיד (33.15 מטר).

שיאים אישים
-----------

* יידוי פטיש: 42.00 מטר (1952)

קישורים חיצוניים
----------------

* ספורט - אתלטיקה קלה, על המשמר, 12 ביולי 1953

הערות שוליים
------------

1. 1 2  רפאל מאירון, במקום 29 ברשימת 50 הטובים ביותר בכל הזמנים ביידוי פטיש בישראל, באתר של איגוד האתלטיקה בישראל
2. ↑  צילום הקבר של רפאל מאירון
3. ↑  חמישה שיאים של הפועל באתלטיקה קלה, מעריב, 24 ביוני 1950
4. ↑  פ. פולונסקי מכפר חיים זרק את הפטיש - 34,91 מ', על המשמר, 14 בינואר 1951
5. ↑  דבר הספורט - במכביה, דבר, 1 באוקטובר 1950
6. ↑  דבר הספורט - 3 שיאים ל"הפועל" באתלטיקה קלה, דבר, 18 במרץ 1951
7. ↑  דבר הספורט - שלל שיאי אתלטיקה קלה - במפגש "פנרבאחצ'ה" - "הפועל", דבר, 17 באפריל 1952
8. ↑  ספורט - אתלטיקה קלה, על המשמר, 12 ביולי 1953
9. ↑  נשברו ארבעה שיאי מכבי עולמי ושיא מכביה, חרות, 23 בספטמבר 1953
10. ↑  אליפות ישראל באתלטיקה קלה ריכזה משתתפים מעטים קושניר קפץ לרוחק - 7.04 מ', על המשמר, 19 ביוני 1955
11. ↑  באליפות ישראל שנערכה ביום ו' ואתמול בת"א, דבר, 19 ביוני 1955
פרוטומה של יוז'ף קטונה בפנתאון בסגד
**יוֹזֶ'ף קַטוֹנָה** (בהונגרית: **Katona József**;‏ 11 בנובמבר 1791 קצ'קמט – 16 באפריל 1830 קצ'קמט) היה מחזאי ומשורר הונגרי, יוצר הטרגדיה ההיסטורית באנק באן.

ביוגרפיה
--------

יוז'ף קטונה נולד ונפטר בקצ'קמט. הוא למד עריכת דין באוניברסיטת אטווש לוראנד בפשט, ובמקביל, לקח חלק בחיי התיאטרון של הבירה: הוא היה שחקן, כתב כמה מחזות, וכן תרגם ועיבד יצירות מלודרמטיות גרמניות עבור התיאטרון ההונגרי. הוא אהב ללא תקנה את השחקנית ההונגרית המובילה, גברת דרי, אבל היא מעולם לא השיבה לו אהבה.

יוז'ף קטונה כתב את באנק באן, הדרמה החשובה ביותר שלו, לתחרות ספרותית שאורגנה על ידי כתב עת של קולוז'וואר בשנת 1815. התחרות דרשה דרמה היסטורית עם רקע הונגרי. תוצאת התחרות הייתה אכזבה עבור קטונה: הבאנק באן שלו לא הוזכר כלל. הוא כתב מחדש את המחזה ופרסם אותו באופן פרטי ב-1820, אך הוא נותר ללא תשומת לב עד אמצע שנות ה-30. הוא חזר לעיירת הולדתו קצ'קמט. בעשר השנים האחרונות לחייו הוא לא כתב יותר לבמה. קטונה מת ב-16 באפריל 1830 מהתקף לב מול משרדו.

מחזותיו
-------

* Aubigny Clementina‏, 1813
* Ziska‏, 1813 – מציג את דמותו של יאן ז'יז'קה מצביא ההוסיטים
* Jeruzsálem pusztulása (חורבן ירושלים), 1814 – "היהודים הנואשים והמורעבים, הקנאים לדתם ולמולדתם משמשים נושא לטרגדיה זו"
* A rózsa, vagy a tapasztalatlan légy a pókok között (הוורד, או הזבוב חסר הניסיון בין עכבישים), 1814
* Bánk bán (באנק באן) 1815

באנק באן
--------

הסיפור היה על באנק, המשנה למלך שמונה על ידי אנדראש השני, מלך הונגריה (1205–35), בזמן שהמלך יצא למערכה מחוץ להונגריה. באנק הסתבך בקנוניה נגד אשתו ילידת גרמניה של המלך; הוא ניסה למנוע את המרד, אבל לבסוף הוא האיש שהרג את המלכה. הסיבה שלו לרצח הייתה פוליטית ואישית בו זמנית: המלכה גרטרוד השתתפה במזימה לפתות את אשתו של באנק. דמותו המורכבת של באנק והקונפליקט העמוק בין חובה ואבל אישי הופכים את באנק באן לאחת הדרמות ההונגריות הטובות ביותר. היא נכתבה בזמן שהאינטלקטואלים של המדינה התנגדו לאבסולוטיזם ההבסבורגי, והדרמה עוסקת בתקופות ימי הביניים שבהן אצולת הונגריה נלחמה גם נגד גורמים זרים שתפסו את השלטון שלא כחוק, ולכן הדרמה הוכנסה לרשימה השחורה על ידי הממשלה. בשנת 1848, בערב 15 במרץ, קבע התיאטרון הלאומי ההונגרי הופעה של באנק באן. זה היה אירוע סמלי, חלק מהמהפכה ההונגרית.

קישורים חיצוניים
----------------

ויקישיתוף מדיה וקבצים בנושא **יוז'ף קטונה** בוויקישיתוף
* Magyar Színházművészeti Lexikon (בהונגרית)
* יוז'ף קטונה, באתר אנציקלופדיה בריטניקה (באנגלית)

הערות שוליים
------------

1. ↑  הערך קַטוֹנָה יוֹזֶ'ף באנציקלופדיה העברית, כרך כ"ט, עמוד 580

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007263667805171
* BnF: cb12246768m (data)
* GND: 119560143
* ISNI: 0000 0001 0895 8393
* LCCN: n80162796
* NKC: ola2003175063
* NSK: 000601434
* NTA: 074213180
* RERO: 02-A009660269
* SELIBR: 244118
* SUDOC: 031208568
* VIAF: 46816704
* WorldCat: lccn-n80162796

 |
נערה הלובשת כיסויי פטמות בצורת לב משתזפת בחוף הים בסיאטל
**כיסויי פטמות** הם כיסויים אשר מכסים את פטמות הלובשת אותם.

כיסויי פטמות משמשים למטרות אחדות:

* בבידור ארוטי, כחלק ממופע חשפנות.
* בהפגנות למען חופש הפטמה, שבהן המוחות לובשות את כיסויי הפטמה על מנת להיות טופלס תוך ציות לחוק.
* כהלבשה תחתונה, במקום חזייה או בנוסף לה, בעת לבישת בגד מבד דק, שללא כיסוי פטמה מציג את צורת הפטמה שמתחתיו.

עיצוב
-----

כיסויי פטמות מגיעים במגוון של צבעים, קטרים וצורות. למרות שכיסויי פטמות מגיעים במגוון של גדלים, הם בדרך כלל לא הרבה יותר גדול מאשר עטרת הפטמה. כיסויי פטמות בדרך כלל מוצמדים עם נייר דבק מיוחד או דבק מקבע, לעיתים קרובות גומי ערבי. עם זאת, במצבים מסוימים שמירה על כיסויי פטמות מנפילה יכולה להיות בעייתית, כפי שיכולה להיות ההסרה שלהם. ישנן נשים בעלות אלרגיה לדבקים מסוימים. חלק מכיסויי הפטמות מיועדים לשימוש חד-פעמי, ואילו אחרים ניתנים לרחצה לשימוש חוזר.

בגד ים
------

כיסויי פטמות לעיתים נלבשים בחופים על מנת למקסם את השיזוף, כתחליף לשיזוף טופלס או בעירום, ולהימנע מקווי השיזוף אשר הביקיני גורם.

קישורים חיצוניים
----------------

ויקישיתוף מדיה וקבצים בנושא **כיסוי פטמה** בוויקישיתוף

הערות שוליים
------------

1. ↑  "Pasties". *Bikini Science*. אורכב מ-המקור ב-2009-04-03. נבדק ב-2016-09-04.
**אגם דון חואן** (באנגלית: **Don Juan Pond**) הוא אגם קטן, רדוד, ביבשת אנטארקטיקה, בעמק רייט שבארץ ויקטוריה.
אגם דון חואן הוא מגופי המים הטבעיים בעלי רמת המליחות הגבוהה ביותר על פני כדור הארץ העומדת על יותר מ-44%, גבוהה בהרבה מרמת המליחות של ים המלח, העומדת על 34.2%.
האגם התגלה בשנת 1961 על ידי ג'ורג' אייץ' מייר, ונקרא של שמם של שני טייסי המסוק האמריקאים שהיו מעורבים במיפוי האגם, סגן דון רו וסגן ג'ון היקי.

רמת המליחות של מי האגם גבוהה יותר מזו של מי אגם ונדה (35%), הממוקם גם הוא באנטארקטיקה, בעמקים היבשים מקמרדו, ושל אגם עסל (34.8%) שבג'יבוטי. קיימות הערכות כי רמת המליחות באגם מגיעה לעיתים עד כדי פי 18 מזו הקיימת באוקיינוסים, כלומר עד 63%. 

כתוצאה מרמת המליחות הגבוהה של מי האגם, ולמרות הטמפרטורות הנמוכות השוררות באזור, נשארים מי האגם במצב נוזלי גם בטמפרטורה של 50 מעלות צלזיוס מתחת לאפס.

המומסים העיקריים באגם הם מלחי סידן. על פי המדידות, כל קילוגרם של מי האגם מכיל כ-413 גרם של סידן כלורי (CaCl2) וכ-29 גרם של מלח בישול (NaCl). פני הקרקע שסביב האגם מכוסים במלחי נתרן וסידן, אשר התגבשו כתוצאה מאידוי המים. האגם נמצא בתהליך של התייבשות, ונפחו משתנה בהתאם לעונות השנה.

פאונה ופלורה
------------

מחקרים על צורות חיים בתנאי הקיצון השוררים באגם הדגימו סביבה שהיא בעיקרה סטרילית, ובאזורים מסוימים עלתה נוכחות בקטריות ושמרים.

קישורים חיצוניים
----------------

ויקישיתוף מדיה וקבצים בנושא **אגם דון חואן** בוויקישיתוף

הערות שוליים
------------

1. ↑  Life in the calcium chloride environment of Don Juan Pond, Antarctica,B. Z. SIEGEL, G. MCMURTY, S. M. SIEGEL, J. CHEN & P. LAROCK, *Nature*, volume 280, pages 828–829 (30 August 1979)
**דניאל לואיס מת'ה** (באנגלית: **Daniel Louis Matha**; נולד ב-8 ביוני 1988) הידוע יותר בשם הבמה הוא מתאבק אמריקאי. הוא מוכר בעיקר בשל תקופתו בארגון ההיאבקות WWE, בתוכנית NXT, שבו הופיע תחת שם הבמה **דוריאן מאק**.

החיים שלפני
-----------

מת'ה כשחקן פוטבול, שיחק בתפקיד התקפי באוניברסיטת פיטסבורג, שם היה חלק מקבוצת האוניברסיטה של פנסילבניה. לאחר שסיים את לימודיו בקולג', מת'ה נבחן בקבוצת סינסינטי בנגלס, המשחקת בליגת ה-NFL במאי 2013, אך לא התקבל. לאחר מכן בינואר 2014, הוא חתם על חוזה בקבוצת מונטריאול מליגת הפוטבול הקנדית, אך לא ערך הופעה אחת במדי הקבוצה.

קריירת היאבקות מקצועית
----------------------

### קריירה מוקדמת

לאחר שעזב את ליגת הפוטבול הקנדית, מת'ה החליט לרדוף אחר חלומו להיות מתאבק והחל להתאבק בארגון הפיתוח Ohio Valley Wrestling בתחילת שנת 2015.

### WWE

#### NXT‏ (2015–2020)

בספטמבר 2015 נודע הוא אחד מ-19 מגויסים חדשים שהחלו את האימונים שלהם במתחם ה-Performance Center. הוא החל להופיע במופעים של NXT שאינם מועברים לטלוויזיה כבר בינואר 2016. ב-21 בספטמבר במסגרת פרק של NXT, פרסומות שודרו על תאריך הופעת הבכורה של מת'ה. ב-5 באוקטובר, מת'ה ערך את הופעת הבכורה שלו, אך הותקף לפני הקרב על ידי סמואה ג'ו, מה שגרם לקרב בכלל לא להתקיים. מת'ה לא הופיע על המרקע לאחר כך, אך עדיין הופיע במופעי NXT לא טלוויזיוניים. ב-27 באפריל 2018, מת'ה ערך הופעה מפתיעה באירוע הרויאל ראמבל הגדול ביותר, שנערך בג'דה, ערב הסעודית כחלק מקרב הרויאל ראמבל, שלראשונה הכיל כ-50 משתתפים. בקרב זה נכנס כמספר 40, שהה בקרב כשתי דקות, אך הודח על ידי ברון סטרומן.ב-5 בדצמבר בתוכנית NXT UK, מת'ה הופיע תחת שם במה חדש, **דוריאן מאק**, כשביחד הצטוות לרידיק מוס בהפסדם בקרב זוגות להאנט (ויילד בור ופריימט). ב-2 בינואר 2020, מאק ורידיק מוס ספגו הפסד נוסף, הפעם לאשטון סמית' ואוליבר קרטר. ב-17 באפריל 2020, מאק שוחרר מהחוזה שלו עקב קיצוצים בתקציב.

קישורים חיצוניים
----------------

ויקישיתוף מדיה וקבצים בנושא **דניאל מת'ה** בוויקישיתוף
* דניאל מת'ה, ברשת החברתית טוויטר
* דניאל מת'ה, ברשת החברתית אינסטגרם

הערות שוליים
------------

1. ↑  בנגלס מזמינה את דן מת'ה למחנה אימונים
2. ↑  19 המגויסים החדשים שנשלחו למתחם האימונים של ה-WWE
**Soul Crusher** הוא האלבום באורך מלא הראשון של להקת ההבי מטאל האמריקאית וייט זומבי.

סקירה כללית
-----------

האלבום פורסם בחודש נובמבר של שנת 1987, והושק בכ-2000 עותקים בלבד. חברת התקליטים Caroline אימצה את האלבום והקליטה גרסה מחודשת שלו בשנת 1988, וגם בגרסה הזו הושקו 2000 עותקים בלבד. האלבום ממשיך את סגנון הנויז רוק שאפיין את הלהקה בתחילת דרכה.

### עטיפת האלבום

הציור על עטיפת האלבום מורכב מצילום אחד של חברי הלהקה שנערך דיגיטלית והורכב מחדש. הכיתוב והלוגו היו מתוכננים להיצבע בצבע אדום כהה, אבל חלה טעות טכנית והצבע השתנה לאדום בהיר.

### ביקורות

האלבום קיבל ביקורות חיוביות מהמעריצים ומבקרי המוזיקה המקצועיים כאחד, כאשר אתר הביקורות *Allmusic* העניק לאלבום 4 מתוך 5 הכוכבים האפשריים, בטענה ש"המילים הנהדרות יוצרות חרוזים ייחודיים ומשפטים מוזרים, מה שיוצר את מה שהוא כנראה האלבום המעניין ביותר שלהם".  
מגזין הרוק *Sounds* נתן לאלבום את הציון הגבוה ביותר האפשרי של חמישה כוכבים מתוך חמישה, ומבקר המוזיקה רוברט כריסטיאגו נתן לאלבום את הציון D+.

רשימת שירים
-----------

כל השירים נכתבו על ידי סולן הלהקה רוב זומבי והולחנו על ידי כל חברי הלהקה.


| מס' | שם | כותב(ים) | משך |
| --- | --- | --- | --- |
| 1. | Ratmouth |   | 3:41 |
| 2. | Shack of Hate |   | 2:55 |
| 3. | Drowning the Colossus |   | 4:54 |
| 4. | Crow III |   | 3:50 |
| 5. | Die Zombie Die |   | 4:07 |
| 6. | Skin |   | 3:37 |
| 7. | Truck on Fire |   | 4:06 |
| 8. | Future Shock |   | 3:10 |
| 9. | Scum Kill |   | 3:42 |
| 10. | Diamond Ass |   | 3:40 |
| **משך כולל:** | **37:40** |

קישורים חיצוניים
----------------

* MusicBrainz Soul Crusher באתר MusicBrainz
* Discogs Soul Crusher באתר Discogs

האלבום באתר הרשמי של רוב זומבי

הערות שוליים
------------

1. ↑  ביקורת באתר Allmusic
2. ↑  Soul Crusher Review, Sounds Magazine
3. ↑  ביקורת של כריסטיאגו על האלבום באתר הרשמי שלו

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: ab3de9db-3126-3e3c-a437-f941207197b0

 |
כורסה מתנדנדת טיפוסית
כורסה מתנדנדת עם צירי נדנוד פנימיים
**כיסא נדנדה** או **כורסה מתנדנדת** הוא רהיט לבית או לגינה, שדומה לכיסא או לכורסה, שיכול להתנדנד ויש לו מגע בקרקע (להבדיל מנדנדה תלויה). 

כרהיט לבית, על פי רוב, בסיסו של כיסא הנדנדה מורכב משתי קשתות, שכל אחת מהן מחברת שתיים מרגלי הכיסא - אחת לשתי הרגליים הימניות ואחת לשתי השמאליות. אולם, קיימים גם כיסאות נדנדה עם בסיס קבוע על הרצפה, שמחובר בצירים אל גוף הכיסא, כך שהנידנוד מושג בתנועה סביב צירים אלו. כרהיט לגן, כיסא הנדנדה מקובע לרוב לקרקע בקפיץ חזק.

ישנם כיסאות נדנדה המעוצבים כמו סוס; הם נקראים סוס נדנדה. ישנם גם כאלו המעוצבים כחיות אחרות או ככלי רכב.

כיסאות נדנדה מקובלים לישיבה בזמן הנקת תינוק, ועבור אנשים מבוגרים העוסקים בפעילות כגון קריאה או סריגה במשך שעות רבות. במדינות ארצות הברית הדרומיות נפוץ כיסא הנדנדה במרפסות הכניסה לבתים.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **כיסא נדנדה** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541366705171
* LCCN: sh85114745
* NARA: 10640997
* NKC: ph746664

 |
האביר האמיץ (באנגלית: **The Bravest Knight**) היא סדרת הנפשה לילדים, המבוססת על הספר "The Bravest Knight Who Ever Lived" שנכתב על ידי דניאל אריקו. חמשת הפרקים הראשונים שודרו ברשת האמריקאית הולו שהשיקה את הסדרה ביוני 2019, ולאחר שערוץ הופ! היה הראשון לרכוש את הזכויות, שידרה הרשת 8 פרקים נוספים החל מ-11 באוקטובר 2019.

תקציר העלילה
------------

העלילה עוסקת באביר ששמו סדריק שנשוי לנסיך חלומותיו אנדרו ויש להם בת מאומצת בשם ניה, ששואפת להיות אבירה כשתגדל. בזמן שסדריק מדריך את בתו, הוא מספר לה על הרפתקאות ילדותו עם גרנט הטרול. המסע שעובר סדריק בדרכו למלא את ייעודו כאביר, מפגיש אותו עם מכשפים, יצורי פלא וענקים, ומגיע לשיאו באתגר הגדול ביותר: ללמד את בתו ללכת בעקבות הערכים שהוא דוגל בהם.

הסדרה היא אחת מסדרות הילדים הראשונות שמציגה זוג הורים להט"ב כדמויות ראשיות בעלילה. בכל פרק סדריק מספר את סיפורו מנקודת מבט רטרוספקטיבית של סדריק הצעיר בגובה העיניים, וכך מלמד את ניה על אומץ ואבירות. העלילה בנויה באופן המאפשר לילדים להזדהות עם ניה והאביר סדריק גם יחד. מעבר למסר הלהט"בי, הסדרה מעודדת גיוון ומנחילה ערכים כמו נדיבות, אמפתיה לזולת, ואנושיות. המטרה היא שילדים שצופים בסדרה יפתחו חוסן נפשי ויוכלו להתמודד עם בעיות ואתגרים, תוך שהם עוזרים לחבריהם ללא הבדלי דת, גזע ומין.

דמויות
------

* האביר סדריק
* ניה
* גרנט הטרול
* הנסיך אנדרו

קישורים חיצוניים
----------------

* 

* אתר האינטרנט הרשמי של האביר האמיץ

* "האביר האמיץ", במסד הנתונים הקולנועיים IMDb (באנגלית)

* "האביר האמיץ", באתר Rotten Tomatoes (באנגלית)

* "האביר האמיץ", באתר Hulu סדרות (באנגלית)
* האביר האמיץ, במיזם "אישים" לתיעוד היצירה הישראלית
**Souls**  היא סדרת משחקי הרפתקה ממוחשבים מסוג פעולה-תפקידים שפותחה על ידי חברת FromSoftware. עד לשנת 2020 הסדרה נמכרה ב-28.7 מיליון העתקים.

המשחק הראשון בסדרה היה Demon's Souls ששוחרר בשנת 2009 לפלייסטיישן 3. במהלך המשחק, השחקן צריך ללמוד את הסביבה של ממכלת בולטריה תוך לחימה עם אויבים שונים. המשחק קיבל ביקורת חיובית ושלילית עבור רמת הקושי הגבוה שלה. מספר שנים היה ניתן לשלב במהלך המשחק שחקנים נוספים, אופציה זו נסגרה בשנת 2018. באותה שנה שוחררה גרסה מעודכנת של המשחק Dark Souls: Remastered.

בשנת 2011 שוחרר משחק Dark Souls. תחילה הוא שוחרר ל"פלייסטיישן 3" ובהמשך ל-Xbox 360. המשחק השלישי בסדרה Dark Souls II שוחרר בשנת 2014. בשנת 2016 שוחרר Dark Souls III. המשחק זכה להצלחה גדולה ועד לשנת 2020 נמכרו 10 מיליון העתקים.

משחקי הסדרה זכו במספר פרסים לרבות "משחק השנה" מ-GameSpot. חלק מהמבקרים כללו אותה ברשימות "משחק הטוב בכל הזמנים".

בשנת 2020 שוחרר רימייק Demon’s Souls שפותח על ידי Bluepoint Games עבוד פלייסטיישן 5.

בטקס פרסי "ג'ויסטיק הזהב" לשנת 2021 זכה מהשחק הראשון בסדרה בפרס "המשחק האולטימטיבי של כל הזמנים" בקטגוריית בחירת הקהל.

הערות שוליים
------------

1. ↑  Josh West, Heather Wald, Joe Donnelly, Rachel Weber published, The 50 best games of all time, gamesradar, ‏2021-11-23 (באנגלית)
2. ↑  How do you make an RPG after Dark Souls? - Kill Screen, web.archive.org, ‏2017-03-21
כותרת נייר המכתבים של בני בנימין
כמה מאנשי בני בנימין עם פועלים בבית אריזה בפרדס בהרצליה, שנות ה-30
רחוב בשכונה בה התיישבו בני בנימין בהרצליה, שנות ה-30
מניה של בנק שיתופי "בני בנימין", 1924
הסתדרות **בני בנימין** הייתה ארגון של בני המושבות שקם בשנת 1921, בהשראת הגדעונים. קרוי על שמם של בנימין זאב הרצל ובנימין רוטשילד.

היסטוריה
--------

המטרות המקוריות של הארגון היו סיוע לחקלאים במושבות, אולם תוך זמן קצר הפך לחברה לרכישת אדמות והקמת מושבות. נשיא הארגון היה אלכסנדר אהרנסון והמזכיר (במונחים של היום - מנכ"ל) היה עובד בן עמי. בין היוזמים להקמת הארגון ואחת הדמויות הבולטות בו היה עורך עיתון "דאר היום", איתמר בן-אב"י. כמו כן היה שותף להנהלת הארגון גם הברון פליקס דה מנשה, אחד מעשירי מצרים ומראשי הקהילה היהודית שם. ניסן רוטמן היה ממנהלי עסקי רכישת הקרקעות לעמותה.

הסתדרות "בני בנימין" נוסדה בשעה שמשבר כלכלי חמור פקד את מושבות ארץ ישראל בסוף העלייה השלישית ובני איכרים רבים עמדו לנטוש את המושבות. לדברי איתמר בן-אב"י, "התקוה היחידה [של בני המושבות הצעירים]... להתאכר על נחלת אבותיהם, התנדפה כעשן".

לפיכך עלה הצורך, לדעת משפחת אהרונסון ושותפיה, ליצור ארגון שייצג את ציבור האיכרים במושבות ארץ ישראל לעומת הגוון השמאלני ה"קיצוני" של אחדות העבודה והפועל הצעיר שאפיין לדעתם את ההסתדרות הציונית ערב הקמת ההסתדרות הכללית של העובדים בארץ ישראל.

היישוב הראשון שהקימו בני בנימין היה כפר אהרון (כיום שכונה בנס ציונה), ואחריו, בשנת 1924, הקימו יחד עם קהילת ציון אמריקאית על אדמות שנרכשו מהכפרים ג'ליל (אג'ליל) וסידנא עלי את המושבה הרצליה.

לשם ביצוע המטלות השונות הקימו בני בנימין בשנת 1924 את חברת "הנוטע" לנטיעת ועיבוד פרדסים – חברה שהייתה מעורבת גם בהעברת רכוש יהודי גרמניה לישראל – וכן את "בנק בני בנימין" ואת ה"חברה לפיתוח חוף נתניה" להקמת נתניה. באמצעות חברת הנוטע הקימו בני בנימין על אדמות אום חאלד את המושבה נתניה, ב-1932 את המושבה אבן יהודה, וכן את צור משה (ע"ש משה קופינס). כדגם לפעילותם ראו את אגודת נטעים אשר הקימה משקים למכירה לבעלי הון.

בני בנימין שתפו פעולה עם משה איכילוב וקבוצת מענית שייסד, ואף ניסו ב-1934 להמשיך את הקמת כפר נורדאו על אדמות תל א-צאפי (תל צפית) אחרי שקבוצת מענית בניהולו של אפרים אילין פשטה רגל.

ראו גם
------

* הבועזים

לקריאה נוספת
------------

* אביב קרניאל, **בני בנימין: העשייה הציונית ובניית היישוב היהודי**, ספרי צמרת, 2017.
* עוזי אלידע, ״עיתונות ׳צהובה׳ ומסעי צלב עיתונאים : ״דואר-היום״ ופרשת רופין״, ישראל, 23 (2016), עמ׳ 323-352.

קישורים חיצוניים
----------------

* עירית עמית כהן, ‏בין מערב למזרח: הברון פליקס דה מנשה – עסקן, יזם וציוני, **קתדרה** 114, דצמבר 2004, טבת תשס"ה, עמ' 82–87

הערות שוליים
------------

1. ↑  "בני בנימין", דואר היום, 16 באוגוסט 1922.
2. ↑  אברהם אלמאליח, איתמר בן־אב"י, מכתב גלוי, דואר היום, 8 באוקטובר 1920.
3. ↑  ועידת בני בנימין, דבר, 10 ביוני 1926.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304587705171

 |
נשיא ארצות הברית, אובמה, משתמש בכיף מרפק במהלך השפעת העונתית בשנת 2012
**כִּיף מרפק** הוא ברכת שלום לא רשמית בין שני אנשים המתבצע בקירוב המרפק אחד של השני ונגיעתם זה בזה. השימוש בכיף מרפק חודש במאה ה-21 כתוצאה מהתפרצויות של מחלות מידבקות: שפעת העופות ב-2006, שפעת החזירים ב-2009, האבולה ב-2014 והקורונה ב-2020. המניע למחווה זו במקום לחיצת יד הוא צמצום המגע לשם צמצום התפשטות הנגיפים.

היסטוריה
--------

בשנת 2006, כאשר היה חשש ממגפת שפעת העופות, הציע ארגון הבריאות העולמי להשתמש בכיף מרפק ככלי לברכת שלום בין אנשים במקום כיף רגיל או נשיקת שלום שיכולים לגרום להפצה מהירה יותר של השפעת. ד"ר מייקל בל היה תומך נלהב בשימוש בכיף מרפק וטען כי השימוש בכיף המרפק יכול להגביל ולמנוע מגפות כדוגמת שפעת החזירים שהיוותה חשש באותה תקופה. בל אמר כי כיף המרפק הוא דרך טובה להתנהלות חברתית בין אנשים ללא מגע פיזי.

בשנת 2009 החלה להתפשט במקסיקו שפעת החזירים, שהפכה לאחר מכן למגפה כלל-עולמית. בשנים שלאחר שפעת העופות גדלה הפופולריות של כיף המרפק עד כדי כך שתושבי מקסיקו לקחו על עצמם את השימוש בכיף מרפק כדי לנסות למנוע את התפשטות המחלה ברחבי העולם. גם ב-2009 כמו ב-2006 תמכו אנשי בריאות רבים בשימוש בכיף מרפק ובהם ד"ר סנג'אי גופטה, כתב בכיר ב-CNN.

בשנים 2012 ו-2013 השפעת העונתית התרחבה למגפה עולמית והיה צורך באמצעי זהירות כדי להתגונן בהרחבת המגפה. מועדון הכדורגל במנהטן אישר את כיף המרפק כפתרון בטוח לשימוש על ידי שחקניו במקום לחיצות ידיים או התחככות בין השחקנים. המועדון ראה את החשיבות בדבר זה בעקבות מנהג לחיצת ידיים וחיכוך בין השחקנים של הקבוצה עם עצמה ועם הקבוצה היריבה שהיווה פוטנציאל לזיהום המוני. 

בעקבות החשש הרב ממגפה בשנת 2009 והשימוש הרב בצמד המילים ״כיף מרפק״, נבחר צמד המילים "Elbow bump", שמשמעותו כיף מרפק, להיות מילת של השנה במילון אוקספורד האמריקאי. בנוסף בפתיחה של פסטיבל גרינבלט (אנ') ב-2009 עודדו המתפללים הנוצרים לברך אחד את השני עם "המרפק של השלום" במקום "הנשיקה הקדושה" המסורתית במהלך טקס השלום הנוצרי. המלצה זו הייתה כתוצאה מהחשש מפני שפעת החזירים.

הרמטכ"ל אביב כוכבי נותן כיף מרפק למקבילו האמריקאי מארק מילי בעת ביקור האחרון בישראל ביולי 2020, בעיצומה של מגפת הקורונה בישראל
בשנת 2020, בעקבות התפרצות נגיף הקורונה והחשש מהידבקות באמצעות מגע בין אנשים, אומץ כיף המרפק לשימוש נרחב במדינות העולם. בישראל, משרד הבריאות המליץ לכלל האזרחים שלא לחבק את קרוביהם או ללחוץ את ידיהם, ולהשתמש בכיף מרפק בשביל להביע חיבה או כבוד בין אנשים. בעקבות זאת נראו נבחרי ציבור רבים שצולמו כשהם משתמשים בכיף מרפק במקום לחיצות ידיים. למשל, בהסכמת חבר הכנסת בני גנץ וראש הממשלה בנימין נתניהו על פתיחת משא ומתן להקמת ממשלה, צולמו גנץ ונתניהו כשהם מבצעים כיף מרפק עם הנשיא רובי ריבלין.

קישורים חיצוניים
----------------

ויקישיתוף מדיה וקבצים בנושא **כיף מרפק** בוויקישיתוף

הערות שוליים
------------

1. ↑  מורן אזולאי ויובל קרני, גנץ ונתניהו סיכמו על פתיחת מו"מ להקמת ממשלת אחדות, באתר ynet, 15 במרץ 2020
תדה דיפרה (איתן) נוהג בג'יפ בחברת חיילי הקומנדו הצרפתי
שלט ההנצחה בכניסה ל**מצפור הקומנדו הצרפתי**, סמוך ליישוב אשלים בנגב
שלט במצפור הקומנדו הצרפתי
מעביר המים תחתיו מצאו הפצועים מקלט ונרצחו
מפת הקרב על משלטי התמילה
**הקומנדו הצרפתי** היה יחידת לוחמים דוברי צרפתית במסגרת הגדוד התשיעי של הפלמ"ח, בחטיבת הנגב, שלחמה במהלך מלחמת העצמאות בשנים 1948–1949.

פעילות
------

יחידת הקומנדו הצרפתי מנתה כמאה לוחמים דוברי צרפתית, רובם עולים יהודים ממדינות צפון אפריקה, וחלקם נוצרים אוהבי ישראל, שלחמו בצבא צרפת החופשית ובמחתרות האנטי-נאציות בתקופת מלחמת העולם השנייה. את הפלוגה הקים תדי איתן, קצין צרפתי (שמו המקורי היה תָדֶה דִיפְרה - 1912–1971), מתנדב צרפתי קתולי, אוהב ישראל, סרן בצבא המחתרת הצרפתית במלחמת העולם השנייה.

הלוחמים בפלוגת דוברי הצרפתית, שהיו שונים בלבושם ובשפתם מלוחמי הפלמ"ח ילידי הארץ, כונו בשם "הקומנדו הצרפתי", כינוי שהפך במהלך הזמן לשמה הרשמי של הפלוגה. 

יחידת דוברי הצרפתית הוקמה באוגוסט 1948 על ידי תדי איתן, כגדוד דוברי צרפתית (גדוד 75). בראשיתו השתייך הגדוד לחטיבה 7, אך כעבור זמן קצר הועבר לחטיבת יפתח של הפלמ"ח. בתחילת אוקטובר, לקראת מבצע יואב, ארגן איתן את טובי חייליו לפלוגה, שצורפה אל הגדוד התשיעי בחטיבת הנגב. אנשי הפלוגה היו מצוידים בנשק אוטומטי וחצי-אוטומטי, ורובם בעלי מיומנות וניסיון קרבי. הם חולקו לשתי פּלָגוֹת, בכל פלגה ארבעה צוותי קומנדו. המפקדים היו קצינים וסמלים בעלי ניסיון והכשרה צבאית. 

במסגרת הגדוד התשיעי השתתפה הפלוגה במבצע יואב ובמבצע חורב. במסגרת מבצע יואב, באוקטובר 1948, הייתה פלוגת הקומנדו הצרפתי בכוח שפרץ לבאר שבע וטיהר את השטח הבנוי במבצע משה. בסוף שנת 1948 הועסקה יחידת הקומנדו הצרפתי בפעילויות שונות לאבטחת גבולות מרחב הנגב; מארבים, מיקוש צירי תנועה וכדומה. 

במבצע חורב, בדצמבר 1948, השתתפה פלוגת הקומנדו הצרפתי בקרבות לכיבוש משלטי התמילה על כביש באר שבע-ניצנה וסבלה אבדות כבדות של 15 הרוגים. במהלך הקרבות מצאו 7 מפצועי היחידה מחסה תחת אחד מגשרי הרכבת מצפון מזרח לאשלים. המצרים גילו את מקומם של הפצועים ורצחו אותם. חברי קיבוץ רביבים שבאו לאסוף את הפצועים מצאו את הגופות ואספו אותן. בעקבות האירוע הורחקה היחידה מהחזית מחשש לפעולות נקמה. ב-1995 נחנך בקרבת מקום אתר זיכרון ליחידה, לקרבות שעברה ולחלליה.

הנצחה
-----

לזכר יחידת הקומנדו הצרפתי הוקם בשכונה ג' בבאר שבע "גן הקומנדו הצרפתי". בנוסף מונצחת היחידה גם בסמוך לאנדרטת חטיבת הנגב הסמוכה לבאר שבע, וב"מצפור הקומנדו הצרפתי" הסמוך ליישוב אשלים (משלטי התמילה).

ראו גם
------

* הבריגדה הצ'כית

לקריאה נוספת
------------

* משה גבעתי, **בדרך המדבר והאש - תולדות גדוד 9**, ("מערכות" ומשרד הביטחון – ההוצאה לאור, 1994).
* דודו דיין, **עושים מדינה**, הוצאת משרד הביטחון – ההוצאה לאור, עמ' 204–205, 1991
* יואב רגב, **הגדות תש"ח**, נתניה: אחיאסף, 2013.
* ד"ר צילה הרשקו, **ההולכים בחושך יראו אור, הרזיסטנס היהודי בצרפת, שואה ותקומה: 1949-1940**, מהדורה ראשונה 2003, מהדורה שנייה 2018. עמ' 278-275.

קישורים חיצוניים
----------------

ויקישיתוף מדיה וקבצים בנושא **אנדרטת הקומנדו הצרפתי בבאר שבע** בוויקישיתוף
ויקישיתוף מדיה וקבצים בנושא **מצפור הקומנדו הצרפתי** בוויקישיתוף
* דויד פרץ, הקומנדו שנשאר בחולות, ישראל השבוע, 21 באוקטובר 2021
* מיכאל (מיקי) כהן, תדי איתן, 'הקומנדו הצרפתי' וגדוד 75 במלחמת העצמאות, **עלי זית וחרב** ו', 2006, עמ' 99–150
* קרבות הקומנדו הצרפתי אתר מאגר המידע של הפלמ"ח
* תדי דיפרה - באתר מוזיאון הלוחם היהודי במלחמת העולם השנייה
**הקומנדו הסקוטי מספר 11** (באנגלית: "No. 11 (Scottish) Commando") הייתה יחידת קומנדו בגודל של גדוד שהוקמה במסגרת מטה מבצעים משולבים של הצבא הבריטי במלחמת העולם השנייה. היחידה הוקמה בסקוטלנד וחייליה לבשו את הכומתה הסקוטית "תאם או'שאנטר" הידועה בפומפון שעל קצה.

היחידה הוקמה כחלק מכוח "לייפורס" (Layforce) בפיקודו של הקולונל רוברט לייקוק (Robert Laycock), שאיחד מספר יחידות קומנדו. במסגרת "לייפורס" שהיה איחוד אד הוק של מספר יחידות קומנדו, נקראה היחידה "גדוד C". לאחר הקמתה בסקוטלנד, ומספר חודשי אימונים, במיוחד בלוחמה אמפיבית, נשלחו חיילי הקומנדו למשימות חיל מצב בקפריסין. מפקד היחידה היה לייטננט קולונל ריצ'רד פדר (Richard Pedder).

ב-9 ביוני 1941 נשלחו חיילי היחידה למשימת נחיתה מן הים בשפך הליטני במסגרת הפלישה לסוריה וללבנון שנועדה לכבוש מדינות אלו מידי אנשי צרפת של וישי ולמנוע נפילתן לידי מדינות הציר.

הכוח יצא לדרכו ב-7 ביוני, יום לפני הפלישה המתוכננת, כשהוא מפליג בספינת התובלה "גלנגייל" (HMS Glengyle), בליווי משחתות, ומטרתו לנחות בשפך הליטני ולהכשיר את מעבר הדיוויזיה האוסטרלית ה-7 בנהר. ברגע האחרון בוטלה המשימה, והספינות שבו לפורט סעיד. מיד עם הגיען לפורט סעיד קיבלו את הפקודה לשוב, והכוח הונחת בשפך נהר הליטני בלילה שבין ה-8 ביוני וה-9 ביוני.

כאשר נחת הכוח בשפך הנהר, חלה טעות. מחצית הכוח נחתה מדרום לנהר ומחצית מצפונו. עקב העיכוב במשימה החלה בינתיים הדיוויזיה האוסטרלית את התקדמותה, והכוח לא מצא עצמו בעורף האויב, אלא בלב אזור הלחימה כשהוא מנותק לשניים על ידי הנהר. הכוח הצליח לגבור על אנשי וישי, ולחבור אל האוסטרלים, במחיר של 231 הרוגים ופצועים, כחצי מהכוח שנחת. מפקד הכוח, ריצ'רד פדר, נהרג אף הוא בפעולה.

לאחר המערכה בסוריה ובלבנון, הוחזרה שארית הכוח לקפריסין. "לייפורס" פורק, ויחד עמו הקומנדו הסקוטי. רבים מיוצאי הקומנדו הסקוטי מס' 11 המשיכו בשירות ביחידות קומנדו אחרות במטה המבצעים המשולבים. חלקם, כולל קולונל רוברט לייקוק, השתתפו בנובמבר 1941 במבצע פליפר של יחידת קומנדו בריטית שנחתה הרחק מאחורי קווי הגרמנים בלוב בניסיון שלא צלח לחטוף את הגנרל רומל.

הערות שוליים
------------

1. ↑  הפשיטה על נהר הליטאני אתר Combinedops
2. ↑  בני מם, ‏כוחות מיוחדים, **מערכות** 297, 1985
3. ↑  ההיסטוריה של קומנדו מס' 11 אתר Commando Veterans Association
**קלוב דפורטיבו צ'יבאס ארצות הברית** (בספרדית: **Club Deportivo Chivas USA**) הייתה קבוצת כדורגל מליגת ה-MLS האמריקנית מהעיר לוס אנג'לס שבקליפורניה. הקבוצה נוסדה בשנת 2004, ושחקה את משחקיה הביתיים באצטדיון סטאבהאב סנטר, בצוותא עם יריבתה העירונית לוס אנג'לס גלאקסי. צבעי הקבוצה היו אדום-לבן-כחול, בדומה לצבעיה של קבוצת גוודלחרה ("צ'יבאס") המקסיקנית.

היסטוריה
--------

הקבוצה נוסדה ב-2 באוגוסט 2004, והצטרפה כקבוצה ה-11 של ה-MLS. בתוך 3 שנות קיומה, הצליחה הקבוצה להגיע פעמיים לפלייאוף ה-MLS, כשבשנת 2007 היא עושה זאת לאחר שסיימה ראשונה בבית המערבי של הליגה.

הקבוצה החלה את דרכה בליגה עם הפסד ביתי 2-0 לדי.סי. יונייטד ב-2 באפריל 2005 תחת הדרכתו של המאמן תומאס רונגן. לאחר עשרה משחקים, עם מאזן 1-8-1 (הפסד, 8 תוצאות תיקו, וניצחון בודד על ריאל סולט לייק), תומאס רונגן הועבר לתפקיד מינהלתי, ובמקומו מונה חאבייר לדזמה כמאמן ראשי זמני. ב-3 ביוני 2005, מונה האנס וסטרהוף למאמן הקבוצה, אך לאחר עונה מאכזבת הוא סיים את תפקידו בה. 

ב-2 בנובמבר 2005, מונה בוב בראדלי, המאמן המצליח ביותר בתולדות ה-MLS למאמן הקבוצה, השלישי בתוך שנה. תחת הדרכתו, הקבוצה השתנתה מן הקצה אל הקצה. הקבוצה סיימה עם מאזן 10-9-13 (13 ניצחונות, 9 תוצאות תיקו ו-10 הפסדים), דבר שהקנה לה מקום במשחקי הפלייאוף. בראדלי זכה בתואר מאמן השנה ב-MLS, והיה למאמן הראשון שזוכה בתואר זה במשך שנתיים ברציפות. מגנה היהודי-אמריקאי של הקבוצה ג'ונתן בורנשטיין נבחר לרוקי השנה ב-MLS. עם תום העונה, מונה בראדלי למאמן הנבחרת, והוא הוחלף על ידי פרקי. 

העונה הראשונה של פרקי כמאמן הייתה הצלחה גדולה, כאשר הקבוצה סיימה עם מאזן מצוין של 8-7-15, ובמקום הראשון בבית המערבי של הליגה. פרקי נבחר כמאמן השנה ב-MLS, השני ברצף של צ'יבאס. בינואר 2008, האריך פרקי את חוזהו בקבוצה לעוד שנתיים.

המועדון פורק בתום העונה הסדירה 2014, והוא הוחלף על ידי קבוצת הרחבה אחרת בשם מועדון הכדורגל לוס אנג'לס שהצטרפה לליגה בשנת 2018.

תארים והישגים
-------------

* **מגן האוהדים**
	+ **סגנות**: 2007.

* **מחוז מערבי**
	+ **זכייה (עונה סדירה)**: 2007.

קישורים חיצוניים
----------------

ויקישיתוף מדיה וקבצים בנושא **צ'יבאס ארצות הברית** בוויקישיתוף

| MLS |
| --- |
| המחוז המזרחי | אורלנדו סיטי • אטלנטה יונייטד • אינטר מיאמי • די. סי. יונייטד • טורונטו • מונטריאול • ניו אינגלנד רבולושן • ניו יורק סיטי • ניו יורק רד בולס • סינסינטי • פילדלפיה יוניון • קולומבוס קרו • שארלוט • שיקגו פייר |
| המחוז המערבי | אוסטין • דאלאס • ונקובר וייטקאפס • יוסטון דינמו • מועדון הכדורגל לוס אנג'לס • לוס אנג'לס גלאקסי • מינסוטה יונייטד • נאשוויל • סיאטל סאונדרס • סן חוזה ארת'קווייקס • ספורטינג קנזס סיטי • פורטלנד טימברס • קולורדו ראפידס • ריאל סולט לייק |
| קבוצות עתידיות | סנט לואיס סיטי • סקרמנטו רפאבליק |
| קבוצות עבר | צ'יבאס ארצות הברית • טמפה ביי מיוטיני • מיאמי פיוז'ן |
| שונות | גביע ה-MLS • מגן האוהדים • משחק האולסטאר • USSF • גביע ארצות הברית הפתוח • הסופרדראפט |